Zsoltárok könyve
Istenünk, mily felséges a neveed!
Zsolt 8,1-10
Lekció: 
Nem véletlenül nevezik a Zsoltárok könyvét az emberi lélek anatómiakönyvének. Izráel összegyűjtött százötven éneke bemutatja az emberi lélek minden érzelmét, és az Istenhez való viszonyulás e földön lehetséges minden állapotát. A zsoltárok tanítanak, de ettől többet is tesznek: megérintik és felemelik lelkünket, újraélesztik a vágyat, hogy Istent keressük, és az Ő közelében legyünk.

A mai alkalomtól kezdve egy rövid kitérőt teszünk a Zsoltárok könyvébe. Az elkövetkező öt alkalmon öt különböző fajta zsoltárral fogunk foglalkozni. Lesz szó dicsőítő, bizonyságtevő, tanító, bűnbánó és messiási zsoltárról. Mindezzel a célom az, hogy belelássunk a zsoltárok könyvének sokszínűségébe, és lelkünk csemegézzen e lelki vacsora gazdag fogásain.
Felolvasni: Zsolt 8,1-10

Nem nehéz megállapítani a zsoltár témáját: ez egy dicsőítő ének, Isten szépségéről szól. Mennyire csodálatos Isten neve? Annyira, hogy a zsoltáros nem is tudja kifejezni, ezért egy felkiáltással kezdi a zsoltárt: „Jahveh, Istenünk, mily felséges a neved!” Talán azt várnánk, hogy Dávid először bemutassa Isten fenségét, és utána vonja le a következtetést, de másként tesz: szívében ott a vágy, hogy a legfontosabbat, a dicsőítő kiáltást tegye az első helyre, mert egy szív se mérheti fel teljesen, és egy nyelv sem fejezheti ki kimerítően Jahveh nagyságát.

A nyolcadik zsoltár tehát egy túlcsorduló szívből származó dicsőítés. A szavain való elmélkedés abban segít, hogy tanuljuk magasztalni a mi Istenünket. Hiszen Dávid nem áll meg a felkiáltásnál, nem mondja azt, hogy mivel nem tudom Isten dicsőségét teljesen kifejezni, nem is mondok semmit – hanem ellenkezőleg: elkezd beszélni Istenről. Két fogódzót ad Isten magasztalásában. Isten fensége megmutatkozik a teremtésben és az emberhez való jóságában.
1. Mily felséges a neved!

Kálvin híres művét, „A keresztyén vallás rendszerét” (közismert nevén: az Institúciót) a következő mondattal kezdi: „Az egész szent tudomány általában e két részből áll: Isten – és magunk ismeretéből.” (35. old.) Ahhoz, hogy helyesen lássunk lelki téren, ahhoz, hogy igaz ismerettel bírjunk, ismernünk kell Istent és önmagunkat. Ahhoz, hogy megfelelően tudjuk értékelni Istent, meg kell értenünk, hogy milyen hatalmas Ő és milyen kicsik vagyunk mi, ám mégis milyen nagy méltóságba helyezett minket az Úr. Pontosan ez az, amit a zsoltáros tesz ebben az imádságban. Először is Istenre néz.
„1URunk, Istenünk, mily felséges a neved az egész földön, az egekre helyezted dicsőségedet!”

Mi szükséges ahhoz, hogy dicsérjük Istent? Nem sok, elég szétnézni a földön és felnézni az égre. Isten fensége szemünk előtt van a teremtett világban. A dicsőség, amelyet Isten az egekre helyezett, látható a teremtett világ méreteiben. Szinte elzsibbasztja az agyunkat, ha belegondolunk abba, hogy mit hozott Isten létre a teremtés „Legyen!” szavai által. 
Valószínűleg hallottatok már a Voyager űrszondákról. Ezt a két szondát 1977-ben indították el azzal a céllal, hogy feltérképezze a Naprendszer bolygóit, sőt a jelenlegi helyzet alapján a Voyager-1 űrszonda nagyon közel van ahhoz, hogy elhagyja a Naprendszert, és a csillagközi térbe repüljön – ezzel ez a szonda az az ember által készített eszköz, amely legmesszebb távolodott el a Földtől. Az űrszonda rendkívül gyors, annyi utat tesz meg egy másodperc alatt, mint a leggyorsabb versenyautó két nap alatt. A jelenlegi legfrissebb adatok szerint több, mint 18 milliárd kilométerre van a Földtől. Ez óriási távolság. A fény ezt tizenhét óra alatt teszi meg, vagyis a Voyager-1-gyel való kommunikáció, az adatok oda- és visszaküldése majdnem másfél napot vesz igénybe.
 Ám mégis mindez szinte semmi az világegyetem nagyságához képest, amely a tudósok szerint 100 milliárd fényévben mérhető.
Nem csoda, hogy ha felnézünk az egekre, azok Isten dicsőségét mutatják nekünk. Ám a teremtésben sokkal több van az óriási méreteknél. Isten nem csupán létrehozta ezt a hatalmas univerzumot, hanem a legapróbb pontossággal alkotta meg azt. Isten neve felséges az egész földön. Miközben nézel egy szép virágot, nem is veszünk tudomást arról az ezernyi kémiai és biológiai folyamatról, amely a növény belsejében zajlik, amitől olyan lehet, aminek mi szeretjük. Istenünk nemcsak az óriási távolságok, hanem a miniatűr részletek ura is. Az Ő tervezésének eredményei az atomok, amelyből elképzelhetetlen sok fér el egy-két gramm anyagban. A testünket alkotó sejtek miniatűr vegyi gyárak, melyek bonyolultságukban vetekednek egy űrsikló felépítésével. A mi Istenünk hatalmas keze, amely megformálta a galaxisok millióit, ugyanaz a finom, gyengéd kéz, amely megalkotta a protonokat és elektronokat, sejteket és szerveket.
Ám még ennél is több van e versekben. Amikor az első versben azt olvassuk, hogy Isten az egekre helyezte dicsőségét, az ott használt szó többet jelent, mint a dicsőség. Úgy fordíthatnánk, hogy ragyogás, fenség, pompa. A mi Istenünknek ragyogása és fensége van, és ez is megjelenik a teremtésben. Sokszor elgondolkoztam, hogy miért szép a teremtett világ? Miért tölt el minket áhítattal egy naplemente, egy hegycsúcs vagy egy csillagköd? Miért van, hogy a Facebook, képeslapokon vagy internetoldalak tele vannak a teremtésről készült fényképekkel? Nem csupán arról van szó, hogy a teremtés nagysága lenyűgöz minket, nem csak arról, hogy az apró részletekben való isteni tervezés csodálatra késztet, hanem a teremtett világ gyönyörűséggel, ragyogással, pompával bír, amely felemeli lelkünket. Mindannyiunkban van szépérzék, amely reagál Isten teremtésére – és ez azért lehet, mert az az Isten, akiből kiindult ez a világ, egy felséges, gyönyörű, lélegzetelállító Isten. 
Ám igazából az egész teremtés semmi Isten dicsőségéhez és szépségéhez képest. Az 1. verset úgy is lehet fordítani, hogy „az egek fölé helyezted dicsőségedet”. Lenyűgöző a világegyetem, csodálatosan szép a föld – de csupán halvány, fakó, mosott árnyéka Isten erejének és dicsőségének.
Majd a második vers egy újabb gondolatot ad hozzá Isten magasztosságához: „2A csecsemők és csecsszopók szája által erősíted meg hatalmadat ellenfeleiddel szemben, hogy elnémítsd az ellenséget és a bosszúállót.” Jézus ezt a verset idézi a farizeusoknak a jeruzsálemi bevonulásakor:
„15Amikor pedig a főpapok és írástudók látták a csodákat, amelyeket cselekedett, és a gyermekeket, akik azt kiáltozták a templomban: „Hozsánna a Dávid fiának”, haragra gerjedtek, 16és azt mondták neki: Hallod, mit mondanak ezek? Jézus így felelt: Hallom. Sohasem olvastátok: gyermekek és csecsemők szája által szereztél dicséretet?”

A nyolcadik zsoltár szó szerint beteljesedett akkor: a büszke, befolyásos farizeusok ellenségeskedtek és haragra gerjedtek, azonban a gyermekek dicséretet énekeltek Dávid fiának. A gondolat egy másik alkalommal is előkerül.
„21Abban az órában Jézus így ujjongott a Szentlélek által: Magasztallak, Atyám, menny és föld Ura, hogy elrejtetted ezeket a bölcsek és értelmesek elől, és kijelentetted a gyermekeknek. Igen, Atyám, mert így volt kedves előtted.” (Lk 10,21)

Mit mondanak e versek? Mi a lényege, hogy gyermekek szája dicsőíti Istent? Meg kell értenünk, hogy elsősorban nem az életkorról van szó ezekben a versekben. A legutóbb idézet verset Jézus a tanítványokkal kapcsolatban mondta (vö. Lk 10,23), ők azok a boldog gyermekek, akiknek Isten kijelentette titkait. Vagyis a lényeg nem az életkoron, sőt nem is az értelmi képességen van. Önmagában a gyermekek helyzete még nem jobb, mint a felnőtteké, sem nem erény egyszerű értelmi képességekkel rendelkezni. A kulcsot Máté evangéliumában találjuk.
„3és így szólt: Bizony mondom nektek, ha meg nem tértek, és olyanok nem lesztek, mint a kisgyermekek, semmiképpen sem mentek be a mennyek országába. 4Aki tehát megalázza magát, mint ez a kisgyermek, az a nagyobb a mennyek országában.” (Mt 18,3-4)
Az alázatosság az a gyermeki jellemvonás, amit Jézus e versekben példaként elénk állít. Azok a gyermekek, akik nem magukkal vannak eltelve, akik látják kicsinységüket, erőtlenségüket, és Istenhez fordulnak segítségért. Velük ellentétben állnak a „bölcsek és értelmesek”, azok, akik saját erejük és képességük szerint gondolják bölcsnek magukat. Őket Isten elutasítja, az alázatosokat azonban felemeli.
Hogyan függ mindez össze Isten fenségével? „2A csecsemők és csecsszopók szája által erősíted meg hatalmadat ellenfeleiddel szemben…” – vagyis Isten nagysága nyilvánvalóvá válik azokban az eszközökben is, amiket választ. Pál azt mondja, hogy Isten választottai közül nem sokan bölcsek, nemesek vagy hatalmasok test szerint, hanem Isten sokszor az egyszerűket és kicsiket választja ki (1Kor 1,26-27). Gondoljunk William Careyre, a vargából lett misszionáriusra! Isten óriási munkát végzett általa, a Bibliát 37 indiai dialektusra fordította le, ám ebben óriási szerepe volt Carey alázatának, hogy nem magában bízott. Egy egyszerű varga megszégyenítette a képzettebb, de öntelt misszionáriusokat, mint ahogy a gyermekek dicsérete megszégyenítette a farizeusokat. Hiszen így nyilvánvalóvá vált, hogy Isten nem szorul senkire. Ő sokszor azért a gyengébb edényeket választja és használja, hogy világossá váljon: a mi eredményünk, „sikerünk” nem magunktól, hanem az Úrtól van. „Ez a kincsünk pedig cserépedényekben van, hogy ez a rendkívüli erő Istentől és ne tőlünk valónak lássék.” (1Kor 4,7)
A lényeg mindebből az, kedves budapesti gyülekezet, hogy a mi Istenünk egy felséges Isten! Az egek végtelen nagyságai, a földi élet megannyi csodája, a természet szépsége mind arról beszél, hogy páratlan Isten Ő! Nem szorul senkire, hanem a csecsemők és gyengék által végzi el művét, mert Neki van ereje, hatalma, bölcsessége, akarata, képessége, szeretete, irgalma mindezt végigvinni!
2. Micsoda az ember?

A zsoltáros ámulatának más forrása is van. 

„3Mikor látom az eget, ujjaid munkáját, a holdat és a csillagokat, amelyeket elrendeztél, 4azt mondom: Micsoda az ember, hogy megemlékezel róla, és az ember fia, hogy gondod van rá? 5Hiszen csak kevéssel tetted kisebbé Istennél, dicsőséggel és tisztességgel koronáztad meg őt!”

Dávid nemcsak nézi, hanem látja is a teremtett világot, és mögötte annak alkotóját, Istent. Bár századannyit sem tudott a világegyetem nagyságáról és bonyolultságáról, mint mi, mégis felméri, hogy milyen kis pontok is vagyunk mi az univerzumban. A Nap csupán egy, a Tejútrendszer szélén elhelyezkedő csillag, a Föld egy a milliárdnyi bolygó közül – az ember pedig parányi teremtmény még e bolygóhoz viszonyítva is! Micsoda az ember?
Ám Dávid mást is lát. Nem csupán kicsinységünket, hanem a tisztességet, amibe Isten minket helyezett. Isten megemlékezik rólunk, az univerzumot életre lehelő Istennek gondja van ránk! Sőt, dicsőséggel és tisztességgel koronáz meg minket. Az 1. versben arról volt szó, hogy Isten dicsősége megmutatkozik a teremtésben, most arról, hogy Isten minket is dicsőséggel ruházott fel.
Az ember kiváltságos, kedves budapesti gyülekezet. Nem véletlenül hívják néha úgy, hogy „a teremtés koronája”. Isten nagyobb tisztességet adott nekünk minden más teremtett dolognál, ami e földön van. Tisztességünket az a kifejezés adja, amit a teremtésnél olvasunk: „Megteremtette tehát Isten az embert a maga képére; Isten a maga képére és hasonlóságára teremtette.” (1Móz 1,27) Isten abban mutatta meg az irántunk való szeretetét, azzal fejezi ki értékünket, hogy Önmaga képére formált.  

Ez az, amiért a zsoltáros azt mondja, hogy „csak kevéssel tetted kisebbé Istennél.” Mielőtt kifejtenénk, szükséges egy magyarázó megjegyzést fűznünk e vershez. Némely fordításokban úgy szerepel, hogy „kevéssel tetted őt kisebbé az angyaloknál”. A héber szövegben az elohim szó szerepel, amely leggyakrabban Istenre utal, de vannak helyek, ahol angyalokra (1Sám 28,13) vagy emberi bírákra (Zsolt 82,1.6) utal. Éppen ezért az Ószövetség görög fordítói a kifejezést ’angyalok’-nak fordították, és ezt vette át a Zsidó levél 2. fejezete is. Azonban, ha Istennek fordítjuk, az is teljesen megfelelő. Hiszen ezek a versek egyértelműen az ember teremtésének szavait visszhangozzák, és ott azt olvassuk, hogy Isten képére teremtettünk. Tehát joggal mondhatjuk, hogy Isten kevéssel tett minket kisebbé Önmagánál. 
Ez érdekes. A zsoltáros mondhatná azt is, hogy „nagyobbá tetted őt az állatoknál”. Ám Ő nem az állatokhoz viszonyítja magát. Dávid az ember értékét abban látja, hogy Isten képmásai vagyunk. Amikor magára néz, nem csupán egy fejlett, intelligens állatot lát, hanem Isten különleges teremtését, akibe Isten lelket lehelt. Akit Isten a teremtett világ feletti uralommal bízott meg, akinek lábai alá vetett mindent! Nincs más ilyen teremtény, nincs más, aki így rendelkezni Isten képmásával! Kedves budapesti gyülekezet, Isten képeként különlegesek vagyunk!
3. Az Ember, aki újra dicsőségessé tesz minket
Ám itt van egy szomorú dolog is. Hiszen ha szétnézünk a világban, azt látjuk, hogy az ember dicsősége korántsem fénylik olyan világosan. Látjuk a nyomort, a szinte állattá aljasodott embert, az erkölcsi romlást – és nem tudunk azonosulni a zsoltáros szavaival.
Sajnos nem, hiszen a bűneset megtörtént. Az ember fellázadt Isten ellen, és hátat fordított neki. Többé nem a mindenható Istennel látta kapcsolatban állni magát, hanem ahogy a Római levél írja: „az örökkévaló Isten dicsőségét felcserélték mulandó emberek, madarak, négylábúak és csúszómászók képmásával.” (Róm 1,23) Ennek következtében az isteni képmás megromlott és összezúzódott. Elkezdtünk hasonlóvá válni azokhoz, amiket isteneknek választottunk. Isten átengedett gonosz szívünk kívánságainak. A dicsőséggel és tisztességgel felruházott ember elhajlott és haszontalan lett (Róm 3,12). 
Ez megmutatkozik abban is, ahogy gondolunk magunkra. Egyfelől dicsekszünk technológiánkkal, eredményünkkel, kultúránkkal, és nem akarunk tudomást venni Istenről. Másfelől viszont az evolúció tanaival azt tanítjuk, hogy nincs lényegi különbség köztünk és az állatok között. A lehető legértelmesebb állat vagyunk, nincs bennünk isteni, nincs bennünk egyedi, hanem egy lépcső vagyunk az evolúció örök folyamatában, egy szakasz, aminek majd egyszer vége lesz. 

Ez a tanítás nyilván átformálja gondolkodásunkat, és hasonlóvá válunk ahhoz, amit tanainkban hirdetünk. Ahogy társadalmunk halad egyre lejjebb az erkölcsi szakadékba, úgy sok téren tényleg elmosódik a különbség ember és állat között. Nem véletlen, hogy azt mondják: az emberiség tulajdonképpen egy vírus, a valaha volt legveszélyesebb vírus, ami tönkreteszi a földet és szenvedést okoz az élővilágnak.
 Mindaz a romlás, rombolás, gonoszság, amit tapasztalunk a bűn, az Istentől való elfordulásunk következménye. Vajon akkor tényleg mondhatjuk, hogy „micsoda az ember …, hogy kevéssel tetted őt kisebbé Istennél, dicsőséggel és tisztességgel koronáztad meg őt?”
Ám a zsoltáros szavai mégis jelen időben szólnak, bizakodóak és hálaadók. Ő is látja a bűn rombolását, az ember degenerálódását – ám lát valami mást is. Pontosabban Valaki mást, akiben reménykedhetünk, hogy helyreállítja azt, ami elveszett. Ő Jézus Krisztus – ez a zsoltár Róla is szól. A Zsidó levél a fenti szavakat rá alkalmazza.
„6Sőt valahol valaki így tett bizonyságot: Mi az ember, hogy megemlékezel róla, vagy az ember fia, hogy gondod van rá? 7Rövid időre kisebbé tetted őt az angyaloknál, dicsőséggel és méltósággal koronáztad meg, 8mindent a lába alá vetettél. Mert azzal, hogy neki mindent alávetett, semmit sem hagyott alávetetlenül, de most még nem látjuk, hogy minden az ő uralma alatt áll. 9Azt azonban látjuk, hogy Jézus, aki egy rövid időre kisebbé lett az angyaloknál, a halál elszenvedéséért dicsőséggel és tisztességgel koronáztatott meg, mivel az Isten kegyelméből mindenkiért megízlelte a halált. 10Mert ez volt méltó ahhoz, akiért van a mindenség, és aki által lett a mindenség, hogy üdvösségük fejedelmét, aki sok fiat vezet dicsőségre, szenvedések által tegye tökéletessé.” (Zsid 2,6-10)
Jól látjuk az ember gonoszságát és a világ romlását. De ez nem a teljes kép – hiszen az Úr Jézus eljött! Ő a Dávid által várt Messiás, Ő a szabadító, aki reményt ad az elveszett embernek. Egy rövid időre kisebbé lett az angyaloknál, megalázta magát, isteni dicsőségét elhagyta, hogy emberként éljen és szenvedjen az ember bűnéért. Ám kétezer évvel ezelőtt a golgotai kereszten megízlelte a halált e világért, hogy így megszabadítsa az embert a bűn és halál fogságából – és megszabadította! Mindenki, aki Jézusban hisz és Őbenne reménykedik, akinek Ő a Megváltója és szívének kedvese, az megszabadul a bűn büntetésétől és a bűn rabságából. Krisztus újra visszahelyezi az embert méltóságába – ám sokkal feljebb, mint a teremtéskor! Hiszen minden Krisztusban hívő újjászületett ember Isten gyermeke, az üdvösség örököse, akit Krisztus kezéből senki ki nem ragadhat. A dicsőség vár ránk, az élet hervadhatatlan koronája, a Szentlélek lakik bennünk – minden a miénk. Ez sokkal több, mint amit Ádám elmondhatott magáról.
Kedves budapesti gyülekezet, ez egy dicsőítő zsoltár. Som mindenen ámulhattunk eddig: milyen hatalmas az Úr, és hogyan emelte az embert ilyen nagy méltóságra. Ám Krisztus felteszi a dicsőítésünkre a koronát. Hogy van az, hogy bár az ember elfordul Istentől és gyűlöli őt, ám Isten ezért a lázadó emberért a saját Fiát adja keresztre? És hogy van az, hogy az undok, nyomorult embert Krisztusért az egekbe röpíti, a mennyi fiává teszi, gyermekének nevezi és az örök dicsőség örökösévé? Ha ezt megértjük, akkor egyetlen válaszunk lehet ennek az Istennek: „URunk, Istenünk, mily felséges a neved az egész földön!” Ámen.

